### Utlysning av midler til IT i utdanning

Utdanningskomiteens underutvalg for IT i utdanning har i 2022 satt av 4,8 millioner kroner til etablering/videreføring av støttetjenester for IT i utdanning ved fakultetene. 1,8 millioner er bundet opp i forpliktelser fra fjorårets utlysning. Resterende 3 millioner kroner lyses nå ut til samme tiltak.

**Bakgrunn**

Digitalisering inngår som en sentral del av strategiske planer for kvalitetsutvikling i høyere utdanning både nasjonalt og på UiO. [Strategi 2030](https://www.uio.no/om/strategi/strategi-2030/) sier blant annet at «digitalisering skal være integrert i fag og i læringsprosesser», og at vi skal «…utvikle og vedlikeholde [avansert fysisk og digital] infrastruktur…» og «ta i bruk nyskapende organisasjons-, arbeids- og læringsformer med effektiv utnyttelse av digitale ressurser».

Med innføringen av stadig nye digitale systemer har behovet for å heve den pedagogiske IT-kompetansen i fagmiljøene også blitt stadig tydeligere. Behovet har ytterligere blitt understreket av koronapandemien og snart to år med mye digital undervisning.

Ved å gi støtte til etablering og videreføring av fakultære støttetjenester er målet at utlysningen skal bidra til å heve den pedagogiske IT-kompetansen ved enhetene, og å skape undervisning og læringsforløp med en dypere integrasjon mellom fag, IT og undervisningens læringsmål.

**Hvem kan søke?**

* Alle fakulteter ved UiO oppfordres til å søke
* Prosjektsøknadene skal være forankret i ledelsen ved fakultetet
* Det oppfordres til nær samhandling med fakultetets institutter og sentre
* Det er mulig å samarbeide med andre fakulteter om etablering

**Hva kan det søkes om?**

Det kan søkes om støtte til etablering og/eller videreføring av permanente støttetjenester for utvikling av fagnær digital undervisning. Hensikten er å styrke enhetene i å kunne gi faglig tilpasset støtte i IT og pedagogikk til lærere som vil ta IT i bruk i undervisningen.

Støttetjenesten må ses i sammenheng med eksisterende ressurser/tjenester ved fakultetet, og kan gjerne være en videreføring/utvidelse av disse. Støttetjenester kan organiseres i form av nettverksdannelser eller utviklingsenheter i tett samspill med labmiljøer der dette er relevant.

For alle søknader forutsettes det at fakultetene primært bruker av sin tildelte kvote for veiledning og konsultasjon fra LINK der slike tjenester er nødvendige for å realisere utvikling av tjenestene eller utviklingsenheten (nettverk av aktører).

Det kan gis støtte til lønnsmidler for 30% av en halv til en full stilling i inntil tre år, forutsatt at fakultetet/enhetene finansierer resten av stillingen. I Tillegg forplikter fakultetet seg til å overta og videreføre stillingen og støttetjenesten når støtteperioden er over. Intensjon er at det skal etableres varige tiltak for å styrke IT i utdanning.

|  |  |  |
| --- | --- | --- |
| **Hva kan det søkes om?** | **Finansiering** | **Varighet** |
| Støtte til lønnsmidler for 50-100% stilling | 30% SK-ITU70% Fakultet | 1-3 år |

Ved prosjektets slutt skal det sendes inn en kortfattet rapport/notat til Avdeling for studieadministrasjon med oppsummering av de viktigste resultatene og evt. plan for hvordan dette skal videreføres etter endt prosjekt.

**Vurdering av søknader**

Søknadene vurderes av SK-ITU som innstiller til universitetsledelsen.

Søknadene vurderes på følgende kriterier:

* Faglig idé
* Organisatorisk robusthet
* Kobling til annen faglig IT-virksomhet ved fakultetet
* Samarbeid med LINK (må beskrives innenfor gitte ressursrammer)
* Samarbeid med USIT og/eller UB (ressursrammer må beskrives)
* Ledelse av arbeidet
* Ressursallokering på kort sikt
* Plan for videreføring av aktivitetene på lang sikt (4-6 år avhengig av lengden på tiltaket)

Siden samarbeid anses som viktig må alle punktene over besvares.

**Slik søker du**

* Søknaden skal ha en lengde på maks. 5 sider.
* Det anbefales å bruke [mal for prosjektbeskrivelse](https://www.usit.uio.no/om/it-dir/strategi/masterplan/sk/sk-itu/portefolje/prosjektbeskrivelse-mal.dot)
* Søknaden leveres på nettskjema (lenke)
* Søknadsfrist er satt til 1. april, og beslutning om tildeling av midler skjer 2. mai.